“ประจิน” เผย ทีโอที ยังยืนยันไม่ส่งคืนคลื่น 900MHz เพื่อนำไปประมูล 4G
"ประจิน จั่นตอง " เผยทีโอที ยังยืนยันไม่ส่งคืนคลื่น 900MHz เพื่อนำไปประมูล 4G ชี้หากถึงวันสิ้นสุดสัญญาสัมปทาน (30 ก.ย.) ที่ ADVANC ต้องส่งมอบทรัพย์สินคืน แล้วทีโอทียื่นฟ้องศาลปกครอง และศาลสั่งคุ้มครองชั่วคราวจะทำให้การประมูลชะลอออกไป
28 ก.ย. 2558

พล.อ.อ.ประจิน จั่นตอง รองนายกรัฐมนตรี. ซึ่งดูแลกระทรวงเทคโนโลยีสารสนเทศและการสื่อสาร (ไอซีที) เปิดเผยกับ “อินโฟเควสท์” ว่า บริษัท ทีโอที จำกัด (มหาชน) ยังยืนยันที่จะไม่ส่งคืนคลื่นความถี่ย่าน 900MHz หลังจาก บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC หมดอายุสัญญาสัมปทานในวันที่ 30 ก.ย.58 เพื่อให้สำนักงานคณะกรรมการกิจการกระจายเสียงกิจการโทรทัศน์ และกิจการโทรคมนาคมแห่งชาติ (กสทช.) นำไปเปิดประมูล
“จากการหารือร่วมกันล่าสุดทางผู้บริหารทีโอทียังยืนยันเหมือนเดิม  เพราะทีโอทียังมีใบอนุญาตผู้ประกอบการถึงปี 68 ซึ่งทีโอทีเชื่อว่าสามารถนำคลื่น 900MHz ไปดำเนินการต่อได้ ขณะที่ตาม พ.ร.บ.จัดสรรคลื่นความถี่ฯ ระบุว่าคลื่นใดที่หมดอายุสัญญาสัมปทานจะต้องนำกลับมาเป็นสมบัติของชาติและนำออกประมูล” พล.อ.อ.ประจิน กล่าว 
อย่างไรก็ตาม ขณะนี้ได้แจ้งเรื่องดังกล่าวด้วยวาจาให้กับ พล.อ.ประยุทธ์ จันทร์โอชา นายกรัฐมนตรีได้รับทราบแล้ว ซึ่งนายกรัฐมนตรีได้มอบหมายให้นายวิษณุ เครืองาม รมว.ประจำสำนักนายกรัฐมนตรี ไปดูข้อกฎหมาย ขณะเดียวกันก็แสดงความเป็นห่วงสถานะของทีโอทีด้วย
อย่างไรก็ตามคงต้องรอให้ถึงวันสิ้นสุดสัญญาสัมปทานคือวันที่ 30 ก.ย.58 ที่ ADVANC ต้องส่งมอบทรัพย์สินคืนทีโอทีตามสัญญาสัมปทานก่อน หากทีโอที ยื่นฟ้องศาลปกครองและศาลรับฟ้องและสั่งคุ้มครองชั่วคราวก็จะทำให้การประมูลชะลอออกไป หรือหากศาลรับฟ้องแต่ไม่ได้คุ้มครองชั่วคราว กสทช.ก็คงต้องเลื่อนการประมูลออกไป แต่หากไม่มีการยื่นฟ้อง กสทช.ก็สามารถเปิดประมูลได้รตามที่วางแผนไว้
“ทีโอทีทำใจไม่ได้ เขา defend ตัวเอง ถ้าเขาไม่ทำอะไรเท่ากับเขาละเว้นหน้าที่ ผู้บริหารทีโอทีจะฟ้องหรืออาจจะให้สหภาพทีโอทีฟ้อง เราก็ต้องรอเหตุการณ์เกิดขึ้นคือ30 ก.ย. แล้วค่อยดูท่าทีของทีโอทีว่าเขาจะฟ้องหรือไม่”พล.อ.อ.ประจิน กล่าว